《南浦 其一 春帆，和碧山春水韵》
清代·姚华

迥野一帆悬，趁绿芜渐成，风絮兜满。叠皱几湘裙，轻舠快、寒淞贴天堪剪。

疾光如水，涨痕应见春深浅。雾樯雨叶知去住，相续前程锦片。

安流放舸无踪，更约束乡心，朋鸥侣燕。斜影断云明，残阳外、惊转鬓眉青遍。

玄真宅小，照波时送流红怨。访仙何地归无恙，疑似灵槎来远。